Yunusobod tumanida yangi mavze tashkil etiladi. Unga “Manzara” nomini berish to‘g‘risidagi hokim qarori muhokamaga qo‘yildi

Toshkent shahar Yunusobod tumani hokimining “Yunusobod tumani ‘Otchopar-2’ mahalla fuqarolar yig‘ini hududida tashkil etilayotgan mavzega ‘Manzara’ nomini berish to‘g‘risida”gi qarori loyihasi muhokamaga qo‘yildi.

Loyihaga muvofiq, qaror qabul qilingach, “Otchopar-2” mahalla fuqarolar yig‘ini hududida yangi tashkil etilayotgan mavzega “Manzara” nomi aks etgan nomlagichlar o‘rnatiladi va tegishli hujjatlarga o‘zgartirish kiritiladi.
Xalq deputatlari Yunusobod tuman kengashining Ijtimoiy-madaniy sohani rivojlantirish, oila, xotin-qizlar va yoshlar masalalari hamda Sanoat, transport, qurilish, aloqa va aholiga xizmatlar ko‘rsatish masalalari bo‘yicha doimiy komissiyalari hujjat ijrosini nazorat qiladi.
Ushbu loyiha “Geografik obyektlarning nomlari to‘g‘risida”gi qonunning 10-moddasi, Vazirlar Mahkamasining 2012-yil 16-oktabrdagi “‘Geografik obyektlarning nomlari to‘g‘risida’gi O‘zbekiston Respublikasi qonuniga muvofiq, geografik obyektlarning nomlari sohasidagi ishlarni tartibga solish chora-tadbirlari to‘g‘risida”gi qarori asosida amalga oshirilmoqda.
Eslatib o‘tamiz, 2020-yilning mayida O‘zbekiston Prezidentining tashabbusi bilan Choshtepa va Qipchoq mavzelari negizida Toshkent shahar hokimligiga to‘g‘ridan to‘g‘ri bo‘ysunadigan alohida Yangi hayot kichik tumani tashkil etilgandi.
 Namangan shahri tarkibida Yangi Namangan tumani tashkil etiladi